Лъэпкъ гвардием зыкъеужь
УФ-м и лъэпкъ гвардием и дзэ къарухэм я къэрал IуэхущIапIэм КъБР-м щиIэ къудамэм и управленэм (ФСВНГ) дыгъуасэ пресс-конференц иригъэкIуэкIащ. Абы хэтащ а управленэм и унафэщI Макитов Муссарэ кадрхэмрэ хъы-барегъащIэ IуэхущIапIэхэмрэ ядэлажьэ къуда-мэм и Iэтащхьэ Гореловэ Натальерэ.
Макитовыр тепсэлъыхьащ ФСВНГ-м и къалэн нэхъыщхьэм, абы къызэщIиубыдэ дзэ къарухэм.
— Мы къудамэм къратыжащ КъБР-м щыIэ МВД-м и спецназыр, авиацэр, СОБР-р, ОМОН-р, ведомствэм хэмыт хъумакIуэхэр (ОВО), лицензэ зыт IуэхущIапIэхэр. Илъэсищым къриубыдэу ди лэжьыгъэр зэтеувэн хуейщ. УФ-м и Хабзэм тету 2017 гъэм ди IуэхущIапIэм и къалэнхэр яубзыхунущ, 2018 гъэм къриубыдэу абы къратыжынущ къэралкIуэцI къарухэм хиубыдэ псори, — жиIащ унафэщIым.
Макитовым къыхигъэщащ ФСВНГ-м и лэжьакIуэхэр щагъэхьэзыр еджапIэ нэхъыщхьэхэм зэрадэлажьэр, КъБР-м и щIалэгъуалэр апхуэдэ еджапIэ-
хэм щIэтIысхьэнымкIэ сэбэп зэрыхъуфынур, я нэIэ тету еджэгъуэр къызэрырагъэухынур, лэжьапIэ зэрыратыжынур.
— ЦIыхухэм IэнатIэ еттын диIэщ, — пищащ Макитовым. — Дэ къэтщтэнур дзэм къулыкъу щызы- щIа, хабзэхъумэ IуэхущIапIэхэм щылэжьа, узыншагъэкIэ сэкъат зимыIэ щIалэхэращ. ЗэрыгурыIуэгъуэщи, IулъхьэкIэ, нэ-
гъуэщI щIэпхъаджагъэкIэ къыщIэхуа зыхэдгъэхьэнукъым. КъищынэмыщIауэ, зы цIыху лэжьапIэ къыщытщтэкIэ, а цIыхумкIэ офицеритI шэсыпIэ иувэн хуейщ.
Зи гугъу тщIа органхэр зэрыщыту ФСВНГ-м къратыжа щхьэкIэ, я улахуэр нэхъ мащIэ хъуакъым, уеблэмэ управленэм и Iуэхур зэтраублэмэ, нэхъри хагъэхъуэну я мурадщ. Я къалэнми хэщIакъым икIи хэхъуакъым, я унафэщIымрэ хэщIапIэмрэ захъуэжа мыхъумэ. Унэ къратыну ежьэ лэжьакIуэхэм я чэзур зэпыунукъым, медицинэ и лъэныкъуэкIи зыхуей хуагъэзэнущ.
Фырэ Анфисэ.
Сурэтыр тезыхар Толгуров Камалщ.
